





Tera, 
Mondi, 
Azul, 
Cora, 
Sagrado. 


Palabra grandi cu mi a scucha henter mi bida. 


Mi ta wanta bo man. 


Pa mi biehito Richard. 


-Uno- 


Clasico. Swing di mainta a dal mi duro den mi cara, asina cu mi a lanta for di mi 
cama. E bentana ta dal riba e muraya. Unico zonido den e cas aki. Cos chikito asina ta 
pone mi bay den mi propio universo alternativo. Un cu ami so por imagina y tin poder 

riba dje. Cora manera un lugar alegre, yen di fruto, yen di solo, contento, un cas cu hende 
lo gosa di dje. Pero den realidad, Cora ta un lugar yena cu soledad. Tabatin dia cu di 
berdad e por tabata alegre y yen di fruta, pero no mas. Tur dia ta mesun cos, mi ta 
mantene mi mes na mi rutina. E mesun rutina cu mi tin ta hiba pa 17 aña caba. Mi ta 
lanta, kenta e pot di awa pa mi bonchinan di koffie cu mi a kima e anochi anterior y 
prepara un snechi di pan cu banana pa mi y pa Elizabeth. E resto di dia, mi ta pasa den mi 
campo di mata. Mi no por bisa bo cu mi conoce un mundo diferente na esun aki, un bida 


diferente ta zona imposibel. Esaki ta esun di mi y di Elizabeth. 





2019. 

Elise van der Linde 


Bista. 


Primavera 2020. 
35 mm. Un cifra. Un midi. E ta pone mi pensa hopi. Un copia fisico yena cu stof, 
asina e ta mustra. E ta intriga mi masha hopi mes. Ni un golpi di ansiedad ta desvia mi 
mente for di e pensamento ey. Copia fisico di historia. Si bo echt bay sinta un rato, tuma 
bo tempo, y pensa tocante esey, bo lo keda eynan sinta pa ora largo. E pensamento cu djis 
un potret ta carga asina hopi poder. Asina hopi historia. E ta representa un momento 
biba. Un hende a biba esey caba. Pero bo nunca lo tin tur e informacion concreto di kico 
tabata pasando na e momento ey. E storia nunca lo ta completo. Y semper e lo keda un 
misterio. Hopi hende ta prefera sigui cu nan dia, despues cu nan wak un potret antiguo, 
pero no ami. No puntra mi dicon, paso mi no lo por contesta e pregunta. Mi djis sa cu mi 


mester haya sa e berdadero storia. 


-Dos- 


Desde cu mia conoc’e, mi no por a kita mi bista for di dje. Mi semper a odia e 
palabra “mi muher”. Maira tabata mas cu esey, e tabata algo cu mi nunca lo por describi. 
Tur mi rumannan tabata gusta tenta mi, tira chansa riba mi tocante esaki. Pero mi nunca 
a worry. Paso mi sa cu Maira tabata bal tur cos. Desde e momento cu mi a wak e den su 
shimis largo y berde. Cuero suave mane seda, cu un bunita color briyante y oro. Eta 
ponebo corda riba pagina di un buki bieu, perfectamente di oro. Shimis berde di e tipo cu 
ta corda mi di e cadushinan despues di un tormenta cu ta laga e naturalesa florece mane 
niun otro. E berde di mas precioso cu mi a yega di wak. E semper a carga un cadena rond 
di su nek. Cortico. No di e tipo largo, pero di esunnan cu ta fit perfectamente rond di un 
nek perfecto. E tabata tin un bunita color. Su color. Mi nunca lo por a imagina un color 
mas ideal p'e. Un color cu ta biba cu mi te dia di awe. Hopi biaha ora mi habri mi wowo 
mainta, esey ta e prome cos cu mi ta wak. Briyo. Potente. Aunke di berdad e no t’ey den 


mi bista, asina mes mi ta wak e. E grandioso color potente. Cora. 

Mainta. 
Verano 2019. 


Mi ta sinti mi mes centra, sereno si bo kier. E bariga geelnan ta canta, e bisiñanan ta hari, 
bebiendo nan copi di te. E tabata bunita. Asina mes mi inkietudnan t'ey. Desde e 
comienso mi intencionnan tabata puro, inocente. Den e potret mi tabata wak un persona 
cu no a pasa door di nada duro den su bida y mi tabata jaloers di esey. Bo nunca ta aprecia 
algo te ora e los cay for di bo man. Bo nunca lo stima di berdad, te ora bo curason ta kibra 
y e piesanan ful rond gespart meter apart di otro. Esey ta e palabranan cu mi a siña desde 
chikito. Pero e cos di mas straño ta, cu mi no sa con nada di esey ta sinti. Nunca un hende 
a kibra mi curason. Mi nunca a yega di perde algo of un persona cu tabata tin asina hopi 
importancia. Pero toch mi ta sinti mi jaloers di e alegria cu mi ta wak den e potret di e 
mucha dilanti di e famoso Cora. Mi no por descifra exactamente kico lo tabata su edad of 
dicon e ta e unico persona den e potret. Di un cos si mi ta sigur, y esey ta cu e tabata alegre 


y yen di bida. 


Color 


Mi semper lo t'ey rond 
Busca mi, 
Den tur obheto color azul 
Cualkier sorto di azul 


Esey lo ta ami 


11 


-Tres- 


Cora ta manera un museo. Yena di potret antiguo, escultura traha na man, miles di disco 
den cashi habri. Cora ta un di e lugarnan cu si bo drenta, bo nunca lo kier sali y bay bek 
den bo mundo conoci. E ta su propio mundo. Mi tin henter mi bida ta bibando den Cora. 
E bunita cas di cunucu color cora aki, a pasa entre varios generacion di mi famia. Henter e 
famia semper a biba contento ‘kinan te na bieu. Sin nada di preocupa. Aunke awo esey no 
ta e caso mas, ainda mi ta purba di biba feliz na Cora. Mi no lo kier pasa e cas pa Elizabeth 
ful na salo. Mi ta desea pa e tambe biba e resto di su bida contento bibando ‘kinan, 
incluyendo su futuro famia. Elizabeth ta mi preti wowo. Mi semper lo tene na cuenta pa e 
nunca, pero nunca, biba un bida infeliz. Mi no sa con mi lo bis'e. Mi sa cu un dia mi lo 
mester bis'e y papia cu ne tocante e echo aki. Maira no ey mas. Si Maira ainda lo tabata 
ey, mi sa cue lo por tabata tin un miho idea di con pa conta un storia tristo, pero na e 


manera mas sensitivo y puro. 


12 

Bon 


Mi nunca a kere den tempo 
Desde cu b'a bay 
Un concepto cu no a existi mas 
Unico cos cu bo a laga atras, 


e maraviyoso color azul 

Potret. 


Verano 2019. 

Kisas bo lo puntra unda mi a haya e potret aki. Wel, laga mi conta bo e grandioso storia. 
Den otoño di 2017 mi a bishita un cas, cu awo ta bandona. E dia cu mi a bay, nan tabata 
tin un benta di garashi na Cora. Esey ta e nomber di e cas, e ta straño, mi sa. Pret si con 
hasta e caya unda e cas tabata situa tambe tin e color den su nomber. Tera Cora Straat. Un 
bario solitario awo. E unico cas cu ainda t'ey ta Cora, djis cu e ta completamente bandona 
y bashi. Mi tata a bisa mi cu e caminda e cas ta, antes tabata un cunucu. Yena cu fruta, 
berdura, yen palo di moringa, y su tera bruin scur. E doñonan tabata un famia di dos, 
segun mi tata e cas a pasa door di varios generacion di un tal famia ey. Na e benta di 
garashi no tabata tin mucho hende. Door di un motibo no conoci pa mi persona, ta tres 
persona so tabatin na e sitio. Ami, mi tata, y un señora bieu. E señora bieu tabata encarga 
cu e benta di garashi. Mi tata kiermen cu no, pero di e manera cu nan a interactua hunto, 
a parce mi cu nan tabata conoce otro. E señora tabata keda touch mi tata su brasa. 
Amistosamente. Manera cos cu e tin un gran lugar pa mi tata den su curason. Na e gran 
benta di garashi ey mi a cumpra dos cos pa un total di 25 florin. Un camara bieu y un 
buki. Mi a reconoce e articulonan aki instantaneamente. Mi semper tabata tin un gran 
wowo pa artefacto antiguo y mi tabata gusta colecta esakinan. E camara tabata den estado 
perfecto, djis un rol di film y e tabata cla pa mi haci uzo di dje. E buki tabata un prome 
edicion di “Tlluminations” di e autor Arthur Rimbaud. Un di mi faboritonan. Den e buki 
ful patras tabata tin un potret y un mensahe skirbi na man hunto cu un flor seco. Color 


azul. 

-Cuatro- 


Tur dia tabata e mesun problema. Elizabeth, stop di kibra y hunga cu e flornan. Si, 
e por tabata masha fastioso mes pa wak tur Maira su flornan faborito benta rond den e 
hardin. Pero e tabata yena mi curason cu alegria pa wak Elizabeth ta interactua cu lokeun 
tempo tabata di Maira. E Fuente Azul tabata Maira su faborito. Di ora cu el a sali na 
estado di Elizabeth e tabata bisa: “Esey ta mi Eli. Ainda e no a nace, pero asina mes e ta 
rondia nos, den tur obheto color azul. Ora e bira grandi e lo ripara, cu esaki, e flor Fuente 
Azul ta bay ta su flor. Un flor cu lo representa su personalidad y su caracter”. Esaki ta e 
unico flor cu a keda den e hardin di Cora te dia di awe. Mi no tabata kier a wak niun otro 
flor cu no tabata pertenece na Maira of Elizabeth, esey kisas tabata bobo di mi parti, ya cu 
mane un cunukero esey ta mi trabou. Henter dia bou di solo cayente, cuidando di mi 
cosecha, pikiendo fruto di mi matanan pa bende. Mi a aleja mi mes for di e benta di flor. 


Mi no por a soporta wak otro flor cu no ta e Fuente Azul di Maira y Elizabeth. 

Wak mi 


Mi no tabata azul henter mi bida 
Mi tabata mas cu esey 
Pero bo nunca a wak mi 


Pa locual mi ta di berdad 


18 
Flor seco. 


Mi a reconoce e flor aki di biaha. E ta e unico sorto di flor cu tin planta na nos cas. Mi tata 
ta esun cu ta cuida nan. Mi mama, di berdad e no tabata un amiga di mata, pero mi tata si. 
Desde mi infancia mi tata tabata cultiva esakinan. Semper mi a puntra mi mes dicon e tin 
un interes y aprecio asina grandi pa e Fuente Azul. Un biaha mi a puntr'e y e la responde 
mi: “E ta un di e recuerdonan di mas bunita di mi infancia. Kisas e unico recuerdo 


bunita.” Mi a dicidi di no puntra of sigui rek e combersacion tocante e topico ey. 


19 


-Cinco- 


Un mainta cla. Shelo tabata briya azul cla. Ni un nubia. Plenamente perfecto, un dia 
perfecto. September 30. Esey ta e dia cu e briyo di mi bida a nace. Mi grandioso Azul, 
Elizabeth. E tabata e ultimo piesa cu tabata falta den nos bida. E momento cu mi a wak e, 
a corda mi instantaneamente riba e girasolnan den mi cunucu. Briyante, yen di caracter, 
un amor unico cu e solo geel. For di e prome momento cu mi a wak e mi tabata sa cu esaki 
lo tabata esun di mas importante den mi bida. Cu mi nunca mas lo bay aleha mi bista for 


di dje. Mi lo bay proteh'e cu tur locual mi tin. E ta mi amor eterno. 

Girasol 


Ora mi tabata scucha bo papia di bo mes 
mi semper a pensa cu bo ta manera un girasol, 
cu tabata convenci cu e tabata un yerba horibel. 
Mi nunca a compronde con bo por a wak bo mes di e manera ey, 


pasobra tur locual ami tabata wak den bo ta beyesa. 

Camara. 


Desde e dia cu mi a haya e camara mi no por stop di mir'e. E ta sinta riba mi cashi tur dia 
manera cos e ta bezig ta wak mi, wardando mi uz'e atrobe. Pa mi captura momento unico. 
Y esey mi ta haci tur dia. Mi ta captura tur cos cu mi haya den mi caminda cu lo ta 
interesante pa wak y recorda den futuro. Mi tata ta bira feliz, ora e wak mi sali cu e 
camara, e no ta bisami nada, pero den e sonrisa cu e ta duna mi, mi por wak con hopi 
felicidad esaki ta dun'e. El a conta mi cu ora e tabata mucha e tabata gosa cana rond y 
saca potret di cualkier obheto cu e haya durante su caminata. Su mama tabata zundr'e 
masha hopi mes pa via di con lihe e tabata gasta su rolnan di film. Ainda e tin tur warda. 
Mi nunca a wak e habri e caha unda e tin tur e rolnan aden. Mi sa cu su infancia no tabata 
e miho, cu e por ta doloroso pa recorda y rebiba e momentonan ey. Mi no sa kico a pasa, 
mi no sa ta kico ta hacie doloroso pa recorda. Mi ta sinti cu tin biaha ora e wak mi ta 
interactua cu e mundo exterior, e recuerdonan ey ta sali. Mi por ripara. Mi lo dun'e su 
tempo. Mi sa cu algun dia e lo bisa mi. Pero pa awo, mi ta bay dun'e su tempo. Tur hende 


mester di tempo. 


Tempo 


Cu tempo mi a bay laga bo. 
Mi no por a keda. 


Mi sa con e final lo a mustra. 

-Seis- 


Mi ta stima mi trabou. E ta manera si mi a nace pa e trabou aki. E conexion profundo cu 
mi tin cu e medio ambiente. Con mi ta conecta riba un nivel unico cu e tera. Treciendo 
fruta, berdura y flor na bida. Mi hogar. Mi no lo por imagina mi mes cu un otro trabou cu 
no ta esaki. Aunke mi sa cu Maira algun dia lo kier pa mi stop di traha riba e cunucu y 
dedica mas tempo na dje y Elizabeth. Pa mi esey ta imposibel. Esaki ta mi bida. Asina nan 
a cria mi. Ni maske cu mi kier bandon'e, mi no por. E pensamento di laga mi 
plantacionnan atras ta pone mi stoma draai mil buelta. E lo sinti manera si nan ta kitando 
mi habilidad di respira fo' mi. Mi no kier lag'e. Maira ta papia cu mi tur dia tocante esaki. 
Nos yiu mester di mi atencion tambe. Maira no kier pa so ta esun cu ta cria e mucha. Mi 


sa cu e ta inhusto. Pero asina ta. Mi no por ahusta mi bida pa otro. 


24 

Locura 


Bo pensamentonan a trece dolor. 
Algo cu mi nunca lo a imagina. 
Niun hende por biba asina. 


Niun persona lo kier biba den locura. 

-Shete- 


E calor di mainta a lanta mi. Bo por a sinti instantaneamente e vapor y humedad cu e 
clima lo trece awe. Mi a lanta yen di sodor. E solo briyando fuerte door di e bentana di e 
camber directamente riba e cama. Mi prome instinto tabata pa duna Maira un sunchi na 
su frenta, manera mi ta haci tur dia. Spiertando e na e manera mas calmo. Pero asina cu 
mi a bira mi curpa soda na mi banda drechi pa cuminda Maira, mi a ripara cu e no tey na 

mi banda. Locual ta raro, como cu nunca e ta lanta prome cu mi. Den nos 10 aña di ta 
hunto, e nunca a spierta prome cu mi. Di biaha mi a haya un sensacion raro ta core door 

di mi curpa. Manera si un persona a caba di hinca mi cu un sunpiña di cadushi. Pero 
metaforicamente sin e dolor. Djis cu e emocion. Mi a lanta tambaleando door di con agita 
mi tabata sinti. Algo tabata fout. Mi sa cu algo ta fout. Prome mi a bay den cushina, kisas e 

lo a lanta bebe algo di awa, cual lo ta comprendibel como cu ta haciendo un calor 

insoportabel. Pero e no ta eyden. E cushina ta briyando cu e luz di e solo. Sintiendo e 

agitamento den mi curpa y mi sanger kentando, mi a core bay den Elizabeth su camber. 

Mi ta core drenta gritando Maira su nomber. Pero e no t'ey. E camber ta completamente 

bashi. Mi no ta compronde kico ta pasando. E bunita color blauw cu tabata cubri e 

murayanan di Elizabeth su camber awo ta blanco. Blanco y bleek. No tin nada. Ni un di e 


pertenencianan di mi rayo di color, Eli. Unda nan a bay? Mi no ta compronde. 


27 

Despues 


E sentimiento pa core bay. 
El a kima mi alma. 
E tabata un necesidad. 


Rumbo di mi bida. 


29 


Exploracion 


Trinta di mei. Esey ta e dia cu mi a haya scucha e storia. 
Apenas mi a caba na scol, mi a bay cas di biaha. Mi a hinca mi camara den mi tas y mia 
sali. Mi a dicidi di bay Cora. E grandioso lugar cu un tempo pasa tabata e cunucu di mas 
bunita riba e isla. E cunucu di mas cuida. Esun cu e miho tera tabata pertenece na dje. 
Unda un di e famianan mas humilde a biba. Ora mi a drenta mi a sinti un ola di nostalgia 
dal mi. Un sentimento cu mi nunca a yega di sinti. Algo cu mi nunca lo por reconoce. Bo lo 
kere mi ta loco. Pero el a sinti manera mi tin un conexion cu e lugar. Manera cu algo cua 
pasa aki nan of un di e personanan cu a biba na Cora ta conecta cu mi. E ta un sentimento 
masha straño mes. E ta extremadamente dificil pa pone den palabra. Mi djis sa cu di ora 
mi a drenta algo a click. Y asina mi a sigui mi trayecto den Cora. Mi a bay den e cushina, e 
dos cambernan y e sala. Mi a saca potret di e cambernan. E color di e murayanan 
specificamente. Un di e cambernan tabata tin un color azul.manera ora awa ta yobe 
durante un tormenta.Un color unico. E otro camber tambe tabata cubri cu un color azul, 
pero un azul manera e shelo. E tabata tin algun strica di blanco. Of manera un mescla di 
blauw cla y un azul mas cla, cual hunto tabata haci un representacion di e shelo. Pero un 


shelo unico y special. Un obra cu lo mester a tuma masha hopi tempo pa pinta. 


30 

-Ocho- 


Elizabeth a lanta mi awe mainta. Tur dia cu mi lanta, mi ta lanta hunto cu e sintimento 
manera si mi ta sinti falta di algo. Pero apenas mi wak Elizabeth, e sintimento ey ta bay 
laga mi. Otro siman Elizabeth lo cumpli 10 aha. Mia priminti mi mes cu pa su 
cumpleaños mi lo conte e storia tocante su mama. No lo tin un tempo perfecto pa trece 
esaki dilanti. Maira a bay laga nos. El a bandona su hogar. Seis aña a pasa y ainda mi no a 
scucha nada di dje. El a bay manera cos cu el a bula bay cu e biento. Mi no ta compronde 
cua motibo e lo tabata tin pa a laga ami y Azul atras. E ta extremadamente arogante loke 
el a haci. Mi ta sinti mi traiciona. Tristesa ta sigui mi, ni maske cu mi core fo'i dje. Mi 


semper lo bay ta mi so. 

Azul lubida 


Cora, e cas unda mi tata a crece. Unda, di prome dia, su bida a florece. Cu un ruman, azul, 


Elizabeth. Nan a dun'e su nomber Endrich, pa su carisma. 


Richard desde chikito no tabata tin e bida di mas facil. Ya na ora di casa cu Maira, el a 
cuminsa ripara cu su pensamentonan a cuminsa sali fo'i man. Lubidando nomber, 
persona of den cuanto dia su cosecha lo ta cla. Cunucu a cuminsa perde bida poco a poco. 
Tur su cosechanan cu un dia tabata manera oro, a bay perdi. E tabata lanta tur mainta y 
bisa e ta bay traha den su cunucu. E tabata sinta riba e tera den e patio, den su 
pensamentonan lehano. Su dos azul nan, Endrich y Elizabeth. Elizabeth a bin dos aña 
despues di e prome Azul. El a nace cu algun problema medico. Un angel, cu mester a laga 
bay trempan, cu 4 aña. Un momento cu a laga Richard laga los di su pensamentonan. 


Incluyendo e conocemento di su otro azul, Endrich. 

-Nuebe- 
Richard 


Cas di cunucu, Cora. 


24 di december 1974. 


Kerido Richard, 

Mi ta skirbi e carta aki pa mi mes. Mi a ripara cu mi ta lubidando tur detaye tocante mi 
bida. Awe mainta ora mi a lanta, mi a ripara cu Maira a bay laga mihunto cu nos yiu. El a 
dal mi awe, mi tin algun tempo sin reconoce cu Elizabeth no t'ey mas. Esey a laga mi sinti 
hopi dolor den mi curason. Mi sa cu Maira semper tabata kier e miho pa nos famia. Pero 
mi no a logra dun'e esey. Na luga di esey, mi a perde mi mes. Mi a perde mi propio 
identidad. Mayoria di tempo mi no ni sa ken mi ta mas. Con mi por a lubida e existencia 
di mi yiu mayor pa tanto tempo? Mi perdida di pensamento a causa asina hopi dolor. Mi 
ta compronde dicon Maira a tuma e medidanan pa bay laga mi. Mi tampoco no lo kier 
biba cu mi mes. Mi a perde tur cos. Mi obsesion cu e perdida di Elizabeth a laga mi perde 
mi bida completo. Mi ta sinti asina hopi dolor pa Endrich. E nunca a merece un bida 


asina. 


Pesey mi ta skirbi e carta aki. Pa mi lesa tur dia y corda tur e miseria cu mi bida a bira 
awo. Mi lo purba di corda mas cu mi por. Te e dia cu mi no por wanta mas. Y mi decidi di 
laga bay. 


-Richard 

Un sombra 


Desde un edad jong su tata no a reconoce. Ni tampoco actua manera cu e ta un persona 
desconoci, mas bien e tabata actua manera si e no tabata existi mes. Djis un otro sombra 


den cas, un refleho di un mata. No un persona berdadero. 


“Mi no por a sigui biba asina. E persona cu mi a kere lo ta e miho persona pa mi bira bieu 
cu ne, e persona cu mi kier a biba hunto cu ne pa e resto di nos bida,no tabata e persona 
cu ami y mi yiu mester. Desde Elizabeth su morto tur cos a sali fo'i man. E no ta reconoce 
Endrich. Ora Endrich papia cu ne, p'e e ta manera si e biento a bay hunto cu Endrich su 
bos. Nada cu Endrich tabata haci, e por a ripara. Mi nunca lo bay comprond'e. Mi djis sa 
cu mi no por sigui laga mi yiu pasa den e dolor aki. Imagina bo tata ta actua manera cos cu 
bo no ta existi. Esey ta un di e pio dolornan cu un yiu lo por sinti.” 

Despues di tanto sufrimento, un dia su mama a dicidi cu tabata suficiente. E no por a 
continua cu esaki. Y e la decidi di colecta tur su pertenencianan di mas importante y su 


yiu. Y laga bay di su kerido Cora. 

E la planie bon. E no kier a pone Richard pasa den mucho dolor. Eta compronde cu 
Richard ta un persona cu un enfermedad. E no por pon’e pasa den dolor. Tur e sufrimento 
no ta culpa di Richard, pero di e horibel enfermedad cu e tabata tin. Tabata imposibel pa 
logra yuda Richard. El a yega na un punto unda no tabata tin chens pa ayudo mas. Esaki 
tabat'e. No tabatin nada cu por a haci. Niun otro famia pa tuma contacto cu ne. Pero e 
salud mental di Endrich tabata mas importante na e momento ey. Y e tabata sa cu Richard 


lo a pensa mesun cos. Nan yiu riba tur cos. 


El a dicidi di hacie anochi. El a prepara e y Endrich bon. Nan a cuminsa pone tur cos na 


ordo desde e atardi anterior. Nan lo a bay apenas Richard cay drumi. Y esey nan a haci. 


Mi a laga mi cadena atras. Mi Cora. E ta un di e unico obhetonan cu Richard ainda ta 
reconoce y no ta lubida. Mi a lag'e como un recuerdo p'e, di tur e momentonan alegre y 
yen di fruto cu nos a biba hunto. Un amor eterno. Yen di color y alegria. Algo unico. Algo 
cu mi nunca lo por compara of purba di remplasa. Richard a cambia mi bida. E la mustra 
mi con briyante bida por ta. Con hopi emocion bo por sinti ora bo wak fruta ta crece 
dilant’i bo. Con alegria berdadero ta sinti. Mi ta eternamente gradici na tur su azul, cora y 
geelnan cu el a duna mi. El a siña mi no solamente con pa ta contento, pero con pa ta 
agradecido cu bida. Y cu tur loke e tin di ofrece. Pero specialmente nos yiunan. E ta duel 
mi con hopi e morto di Eli a afecta Richard. E ta duel mi con hopi el a afecta su relacion cu 


Endrich. Pero mi a move bay dilanti p'e. Pa mi muchacho azul. 

-Dies- 


Mi ultimo dianan a keda den un soledad cu ami mes no a conoce bon, den un mundo sin 
color. Sin cora of azul. Solamente preto cu blanco. Soledad. Cosecha seco y morto. 


Pensamento lehano. Algun mainta hunto of algun mainta cu e no tey mas cu mi. 


Cadena cora. Flor azul. Dos azul. Un potret di Cora. 


Recuerdo. 


Y e azul di shelo cu ta duna mi soledad. 

Star Hole 


I sit here 
on the perfect end 


of a star, 


Watching light 
pour itself toward 


me. 


The Light pours 
itself through 
a small hole 


in the sky 


I’m not very happy, 
but I can see 

how things are 
faraway. 


- Richard Brautigan 


38 


Azul 


Un palabra cu tabata wordo uza den pasado den e bida di 
cunucu pa representa e color cu awo nos ta yama ‘blauw’. 


Un representacion di sentimiento. 


Metafora, uzando color pa representa sentimiento 
humano. 


Tristesa. 
Soledad. 


A la bes un color extremamente bunita. 





